IL-JIEN U LIL HINN MINNI Tgħallem kif tista' toqrob lejn is-silenzju li hemm fik innifsek u tkun taf li fid-dinja għal kollox hemm raġuni.... Elisabeth Kubler-Ross – psikjatra u awtriċi Għalkemm fil-ħajja huwa tajjeb li żżomm ruħek bieżel u dejjem għaddej b'xi ħaġa, kultant jiġu mumenti meta tħossok li ma tiflaħx titħabat aktar. Tibda tixxennaq imqar għal ftit mumenti ta' rilassament fil-kwiet u s-silenzju, mingħajr id-daqq tal-mobile, il-listi interminabbli ta' messaġġi fl-email u l-urġenza ta' xogħol wara ieħor li jrid isir illum qabel għada. Jasal punt meta jkun inutli li tibqa' tagħfas u tipprova tkompli u tross sninek biex tibqa' għaddej, għax ruħek innifisha tgħidlek – daqshekk, agħtini serħan! F'waqtiet hekk, allura jkollok tieqaf u titħasseb fejn tista' tmur tirkupra ftit is-serħan tal-moħħ, it-trankwillità tal-ġisem u s-serenità tar-ruħ. Hemm diversi għażliet kieku – kollox jiddependi minn kemm għandek ħin u flus x'tinvesti f'dat-tip ta''fsied'. Mhux darba u tnejn li l-għażla tiegħi waqgħet fuq vakanza qasira fil-gżira t'Għawdex u hekk ġara anki did-darba... iżda b'differenza. Il-post li żort dan l-aħħar kien mogħni b'silenzju armonjuż, bi storja antikissima, b'xogħolijiet tal-arti prezzjużi, b'arkitettura mill-ifjen, b'ġonna donnhom ħerġin mill-istampi u anki b'ikel bnin u kumpannija mhux tas-soltu! Qatt ma bsart li ser insib dan kollu fil-Kunvent ta' Santu Wistin li jinsab ir-Rabat Għawdex... L-ispazju mdaqqas fil-pjazza ta' quddiem il-kunvent solvieli mill-ewwel il-problema tal-parkeġġ u fil-bieb, pront u fil-ħin miftiehem, insib lil Fr Peter Paul Cachia jistennieni. Mill-ewwel laqagħtni l-fatt li kien liebes pajżan u mhux bl-abitu kif ippretendejt li ser insibu jien. Nistqarr li hekk ħassejtni aktar komda, qisni dieħla fid-dar ta' xi ħbieb iktar milli f'kunvent fejn soltu jkolli impressjoni forsi xi ftit aktar formali. "L-abitu nilbsuh waqt il-funzjoni tal-quddiesa, meta noħorġu għax-xogħol u meta mmorru niltaqgħu man-nies," fehemni Fr Peter hekk kif ikkummentajt dwar dan. "Imma hawn ġew, fejn trid tmidd idejk u taħdem, dak it-tip ta' lbies mhux daqshekk prattiku u komdu. "Naturalment l-abitu huwa l-uniformi tagħna li jiddistingwina kemm bħala individwi reliġjużi u anki jagħmel distinzjoni bejn il-komunità tagħna u ta' reliġjużi oħrajn. Iżda l-aqwa ħaġa tal-abitu hija s-sinifikat tiegħu peress li jissaggralizza lill-bniedem. Madanakollu jiena nħoss illi l-ħajja reliġjuża turi ruħha fl-atitudni tagħna u mhux fl-għażla tal-ħwejjeġ li nilbsu." Hekk kif tajt l-ewwel passi fil-kunvent ma stajtx ma napprezzax l-arkitettura mirquma tiegħu li evidentement kienet tixhed storja twila warajh. Infatti waqt riċerka li għamilt xi ġranet qabel, sibt illi l-oriġini eżatta ta' dan il-kunvent kienet pjuttost inċerta. Skont xi storiċi, dan il-bini kien diġà msemmi fir-reġistri tal-Ordni fl-1453. "Jingħad li dal-bini huwa l-eqdem kunvent f'Għawdex. Fl-1411 il-patrijiet Agostinjani kienu diġà qed jgħixu f'Malta imma hawnhekk nikkalkulaw li ilna mill-1453. Hawn min jgħid li konna hawn qabel ukoll imma aħna dejjem nibbażaw fuq dak li hemm miktub. Ovvjament il-kunvent ma kienx minn dejjem bħal kif nafuh illum. Il-bini tkabbar u ttella' ftit ftit matul is-snin u kien biss fl-1690 li ġie rranġat fl-istruttura preżenti." Akkost il-milja ta' das-snin kollha nnutajt li l-istat tal-bini huwa solidu ferm. "Minn wara s-snin sebgħin dan il-kunvent għamel żmien twil b'partijiet minnu mhux utilizzati. Infatti sas-snin disgħin kien jintuża biss bħala dar tal-irtiri għall-patrijiet stess li kienu jiġu hawnhekk u ma kienx miftuħ għall-pubbliku in ġenerali. Finalment fl-1994 iddeċidejna li flok inħallu dan l-ispazju moħli, nibdew nilqgħu il-pubbliku fih u għalhekk kien hemm bżonn li jsiru diversi adattamenti. Qagħdna ħafna attenti li nħallu l-karattru tal-post bla mittiefes u fl-istess ħin iddedikajna 16 il-kamra b'żieda ta' kamra tal-banju f'kull waħda, sabiex in-nies li jiġu joqogħdu magħna jkollhom il-kumdità u l-privatezza neċessarji. Illum il-post jista' jilqa' fih 58 persuna. Għamilna wkoll xi żidiet interessanti oħra bħal mużew b'diversi oġġetti partikolari li kienu jinstabu f'dan il-kunvent u li dehrilna li setgħu jkunu ta' nteress għall-pubbliku li jiġi jżurna." Biex inkun nista' nifhem aħjar, Fr Peter ħadni nara l-esebiti li għalkemm mhux f'xi kwantità enormi, l-varjetà tagħhom taf tolqot il-gosti ta' individwi differenti. "Dawn huma żewġ ġebliet li nstabu fuq l-oqbra ta' xi kavallieri li kienu mietu waqt kruċjata f'Tuneż u li r-Re Luwiġi IX kien ġie f'din il-gżira biex jidfinhom. Kienu fl-inħawi fejn illum hemm l-Oratorju peress li sa madwar l-1940 hemmhekk kien ċimiterju. Għandna wkoll bosta oġġetti reliġjużi fostom ornamenti antiki li kienu jżejjnu l-knisja bihom u dawn is-set ta' ħwejjeġ li ħallilna l-Isqof Camilleri; li kien Agostinjan u ħadem bħala l-Isqof t'Għawdex fl-aħħar tas-seklu l-ieħor u fil-bidu ta' dan. Imbagħad hawn xi opri tal-arti bħal pitturi u skulturi, reċipjenti tradizzjonali tal-kċina bħal dawn il-baqar tal-fuħħar li kienu jintużaw biex jissajjar l-istuffat u affarijiet kurjużi bħal din il-lista tal-1923 fejn hawn imniżżel l-ordnijiet speċifiċi ta' kif għandhom jindaqqu l-qniepen." Kif qbiżna fuq l-aspett artistiku ma stajtx ma nitlobx lil Fr Peter biex idaħħalni daqsxejn fil-knisja tal-kunvent fejn kont naf li hemm opra mill-isbaħ tal-pittur Mattia Preti. "Din il-knisja hija mfittxija ferm mill-korijiet minħabba li hija akustika ħafna. Imma ċertament għandha wkoll valur kbir artistiku minħabba l-pitturi li tħaddan ġewwa fiha. Fost dawn hemm din il-pittura li kkonfermajna li hi xogħol ta' Mattia Preti meta sibna d-dettalji fl-arkivji tagħna. Saret fl-1694 u hija l-kwadru titulari tal-knisja. Il-kwadru juri lil Santu Wistin flimkien ma' San Ġwann Battista u l-Beatu Guliermu t'Aquitana. Però din mhux l-unika biċċa arti li hawn ġol-knisja. Dawn iż-żewġ pitturi mill-ifjen li qed tara f'kull ġenb, ġew maħduma mill-pittur bravissimu Giuseppe Briffa." Kull tant żmien l-arkivji tal-kunvent jiżvelaw xi biċċa informazzjoni ġdida... "Fuq barra tal-knisja hemm erba' statwi li jirrappreżentaw lil Santu Wistin, lill-Madonna taċ-Ċintura, lil San Nikola minn Tolentino u lil San Tumas minn Villanova. Għal diversi snin kien maħsub li dawn l- istatwi kienu saru mill-iskultur Rabti Antonio Busuttil fl-1860. Iżda dan l-aħħar instab illi l-istatwa ta' Santu Wistin u l-istatwa nofs bust tal-Madonna taċ-Ċintura li hemm mal-faċċata tal-knisja u li forsi ftit jagħtu kasha, huma xogħolijiet aktar antiki tal-1770." Ir-rikkezza ta' dan il-kunvent stħajjiltha bħal paġni antiki ta' ktieb li aktar ma tqalleb, iżjed issib informazzjoni u rakkonti mill-aktar interessanti. U fil-fatt kien għad fadal ħafna aktar x'nara. Bl-innoċenza kollha staqsejt lil Fr Peter jekk kellhomx xi xelters fil-kunvent u hu tbissem u sempliċiment talabni nsegwih. "Qabel nieħdok isfel fix-xelters ħa nurik xi ħaġa oħra..." Inżilna sular taħt l-art fejn kien hemm xi kmamar imħaffra. "Dan ngħidulu l-eremitaġġ minħabba li dari l-patrijiet kienu jinżlu fih biex jagħmlu x-xogħol tal-ġurnata tagħhom. Kull patri kellu l-aċċess għal din il-parti tal- kunvent mill-kamra l-oħra tiegħu fejn kien jgħix, jikteb, jitlob u jorqod. Għaldaqstant taħt il-kamra proprja tiegħu, kull patri kellu wkoll dan l-ispazju fornut b'dak li kellu bżonn biex jaqla' l-għixien tiegħu u tal-patrijiet l-oħra billi kienu jaħdmu xi affarijiet u mbagħad ibiegħuhom. Kellhom il-bir fejn jaħżnu l-ilma u dan it-tip ta' kenur biex isajjru fih." U proprju fin-nofs ta' din il-moħba ċkejkna, minn wara gradi baxxi tal-ħadid, nilmaħ xi turġien neżlin aktar fil-fond tal-art. Ix-xelters! Bdejna neżlin... "Ħares sewwa lejn il-bokka tax-xelters u tara tlett tipi ta' saffi stratigrafiċi ta' tafal b'kulur differenti, segwiti mill-ħaġar iebes. Għax ix-xelters jinżlu tliet sulari taħt l-art u jinfirxu f'tul ta' metri sħaħ tant li jaslu sa taħt il-pjazza kollha li hemm quddiem il-kunvent u anki jilħqu numru ta' djar oħra fil-madwar." Issa fhimtha t-tbissima tiegħu! Ix-xelters kienu profondi mmens tant li lanqas stajna nidħlu sa ġewwa nett, kemm minħabba li f'partijiet minnhom jinfed l-ilma mill-qiegħan tal-art u anki peress li naħat oħra ngħalqu għal raġunijiet ta' sigurtà ta' aċċess. "Ġeneralment f'kull xelter apparti l-kmamar l-oħra provduti għall-kenn mill-attakki tal-gwerra, kien ikun hemm ukoll tliet kmamar prinċipali: infermerija, kappella u klassi għat-tfal. U dawn ix-xelters huma msawwra f'din il-forma." Għalkemm min-natura tiegħu dan it-tħaffir taħt l-art ifakkar f'mumenti tal-waħx għal poplu tagħna, ma stajtx ma napprezzax kemm dawn ix- xelters kienu mqassma b'mod professjonali u mhux f'geġwiġija bħal inħawi oħra li ġieli rajt Ammirevoli kien ukoll l-istat tajjeb ħafna ta' preservazzjoni ta' dawn ix-xelters. Infatti biex inkun iktar preċiża dan il-livell għoli ta' manutenzjoni kien jagħni lill-bini kollu u lill-oġġetti kollha li kienu jinsabu f'dan il-kunvent. "Il-kariżma tagħna bħala partijiet Agostinjani hija l-komunjoni. Dan ifisser li aħna ngħixu f'komunità u naqsmu kollox bejnietna. Tant hu hekk illi kull tip ta' finanzi li jdaħħal kull patri titpoġġa f'kaxxa komuni u minnha nieħdu ħsieb inħallsu għal dak kollu li neħtieġu. L-istess kariżma twassalna biex naqsmu wkoll ħajjitna u d-dar tagħna mal-lajċi li jkunu jixtiequ jgħixu għal ftit fl-ambjent tagħna jew li jixtiequ jesperimentaw u jifhmu xi tfisser il-ħajja kontemplattiva ta' patri. Għaldaqstant nifhmu illi l-post irid ikun miżmum f'qagħda eċċellenti, l-ewwel nett biex iwassal dak l-ambjent seren u pjaċevoli fejn wieħed jista' jinġabar fih innifsu u jsib is-serħanu anki għax aħna konxji wkoll li meta tilqa' n-nies għandek trid iżżomm ċertu livell professjonali, tajjeb daqs il-kunventi l-oħra madwar id-dinja li joffru l-istess servizz tagħna." Kulħadd jista' jiġi joqgħod f'dan il-kunvent? "Iva, sakemm jinżamm id-dekor u s-silenzju, kulħadd huwa milqugħ hawn ġew. Fostna jiġu kemm Maltin u kif ukoll turisti, li mhux neċessarjament ikunu nsara imma xorta waħda japprezzaw dawn it-tip ta' postijiet, ovvjament minħabba d-diversi aspetti oħra li kapaċi joffru apparti mill-lat reliġjuż." X'tistennew min-nies li jiġu jżurukhom? "Naturalment li javżawna minn qabel biex jirriservaw post. Imma nassigurak li ma nġiegħlu lil ħadd iqum u jitlob magħna bilfors jew li jiġi jattendi għall-quddies fil-għodu! Naturalment għal min jixtieq hemm din il-possibilità letteralment żewġ passi l-bogħod fil-knisja tagħna stess. Imma min jippreferi jiġi biex ikollu kamra fejn jistrieħ għall-kwiet u jieħu xi ikla tajba magħna, għandu l-libertà kollha li jagħmel dan." Iċ-ċempila ta' qanpiena tidwi mal-kunvent qatgħatilna kliemna... "Kumbinazzjoni! Sar il-ħin għall-ikel. Ejja miegħi..." Ma stennejtix din. Inġbarna bil-qiegħda flimkien maż-żewġ patrijiet l-oħra: il-pirjol u s-sagristan li wkoll kienu lebsin ħwejjeġ ta' kuljum u li żiedu dak is-sens uniku ta' kumpliċita bejnietna. B'tazza nbid ħamra f'idejna, bdiet diskussjoni ferm imħawwra proprju daqs l-ikel bnin li beda jinżilli għasel! "Din hija l-użanza tagħna u l-unika regola marbuta mal-ħin. Għalhekk min jagħżel li jiekol magħna jkun irid josserva l-ħin li nagħtuh peress li kulħadd jiekol flimkien u b'hekk il-mistednin tagħna jsiru jafuna aħjar u aħna lilhom. F'dan il-kunvent qegħdin tliet patrijiet. Hawn il-pirjol li huwa l-animatur tagħna u allura hu responsabbli mill-komunità tagħna f'dawk li huma dmirijiet bħal li jara li jiġu segwiti minna l-atti komuni fostom it-talb u l-ħajja komuni bejnietna u li jsir id-djarju ta' kuljum fejn fih jitniżżlu l-avvenimenti tal-ġurnata u li maż-żmien isiru arkivji. Hawn ukoll is-sagristan li fost ix-xogħolijiet tiegħu jieħu ħsieb il-knisja u dak kollu li jikkonċerna l-quddies. Imbagħad hawn l-ekonomu, li bħalissa huwa jien, li fost ir-responsabbiltajiet tiegħi nieħu ħsieb id-dħul u l-ħruġ tal-finanzi tal-kunvent, ix-xiri li jkun hemm bżonn u li nara l-bżonnijiet strutturali u ta' ndafa li jkollu bżonn il-kunvent. Ħafna nies ifittxuna biex jorganizzaw l-irtiri u dawn għalina jingħataw prijorità peress li din hija l-funzjoni prinċipali tagħna bħala kunvent. Uħud minnhom jitolbuna biex niffurmawlhom irtiri u laqgħat skont is-suġġett tal-għażla tagħhom. Oħrajn jiġu b'mod individwali u jersqu għandna biex jiddjalogaw magħna fuq ċerti aspetti u għażliet tal-ħajja. Għalhekk aħna nisħqu ħafna fuq is-silenzju f'dan il-post." Lestejna mill-ikel u Fr Peter ħadni nżur iż-żewġ ġonna li jħaddan fih dan il-kunvent. L-ikbar wieħed iġib l-isem Tagaste; il-post fejn twieled Santu Wistin. Imma jiena ntlift wara l-ġnien iż-żgħir magħruf bħala l-kjostru; post li trid tkun fih biex tifhem ġmielu u biex tħoss fuqek dik il-paċi li kapaċi jnissel. "It-trankwillità hija importanti ferm għalina għax aħna nemmnu illi fis-silenzju l-bniedem jista' jiltaqa' aktar miegħu nnifsu u allura jersaq aktar qrib t'Alla. Santu Wistin jgħidilna illi Alla mhux il-barra minnek imma qiegħed ġewwa fik. Għalhekk iktar ma tinżel fil-profondità tiegħek innifsek, iżjed tiltaqa' ma' Alla. Dan huwa l-aspett fundamentali u pożittiv għala nilqgħu n-nies hawnhekk." Il-kunvent ma kien jispiċċa qatt. Dħalt fil-kmamar li fihom jilqgħu lin-nies u sibt li kienu ħelwin ferm u ndaff tazza, fi stil tipikament Malti u jagħtu għal fuq il-ġonna. Sinċerament ħassejtni nixxennaq biex ngħaddi jumejn f'dan il-post mżewwaq b'tant kultura, b'kuluri naturali u bil-ħlewwa ta' dawn il-patrijiet tant ospitevoli. Iżda l-patrijiet infushom għandhom ukoll diversi lati oħra, ukoll ferm profondi. Waqt id-diskursata tagħna sirt naf li Fr Peter qatta' l-biċċa l-kbira minn ħajtu fil-missjoni. "Meta gejt iffurmat patri, 33 sena ilu, mill-ewwel għażilt li mmur il-missjoni. Għamilt 19 il-sena l-Alġerija. Kont naħdem ma' numru kbir ta' individwi minn pajjiżi differenti li kienu jmorru jaħdmu hemmhekk għal kumpanniji kbar. Kienu joqogħdu fi djar pri-fabbrikati li jiffurmaw speċi ta' villaġġi. Kelli madwar 36 minn dawn u biex inwettaq ix-xogħol pastorali tiegħi ivvjaġġajt mas-6000 kilometru fix-xahar. Qsamt anki d-deżert meta mort naħdem fost il-ħaddiema li dak iż-żmien kienu qed jibnu l-pipeline tal-gas li minnha għaddew il-gas għall-Ewropa. Min-naħa l-oħra, fl-Brażil hemm numru ta' provinċji Agostinjani li fil-preżent qed jippruvaw jingħaqdu flimkien fi provinċja waħda Brażiljana. Hemmhekk qattajt 12-il sena oħra ta' missjoni." B'differenza minn kif forsi ħafna minna jimmaġinaw li l-patrijiet jgħixu ħajja trankwilla, intbaħt li ħajjet Fr Peter kienet attiva u mpenjuża ferm. Iżda hu qalli li ried joqgħod attent ħafna għal kemm jinvolvi ruħu. "Waħda mill-akbar tentazzjonijiet tagħna hija proprju l-attiviżmu: li inti minħabba l-attivitajiet li tidħol għalihom tħalli t-talb, tabbanduna l-komunità u ma tirriservax ħin għall-laqgħat tal-kunvent. Huwa għalhekk importanti ħafna li tillimita ruħek għax jekk titbiegħed minn kollox, faċilment titlef il-vokazzjoni tiegħek li hija l-għan prinċipali li jagħmlek patri." Bejnietna ingħadu ħafna aktar affarijiet u ċertament kien hemm anki iżjed x'jingħad imma sfortunatament il-ħin beda jagħfas. Biex nagħlaq, staqsejtu x'sodisfazzjon tagħtih il-vokazzjoni fil-ħajja tiegħu? "Il-ħajja vokazzjonali hija ta' sodisfazzjon kontinwu. Iżda fil-ħajja reliġjuża jkollok ukoll il-kriżijiet tiegħek bħal kulħadd. Ma nista' ninsa qatt per eżempju l-kriżi kbira li għaddejt minnha meta kont qed inwettaq il-missjoni tiegħi fl-Alġerija waqt li l-pajjiż kien għaddej minn diffikultajiet kbar. Kemm ilni f'dan il-kunvent, għal dawn l-aħħar sena u nofs, qed inqatta' mumenti prezzjużi fejn fostom nista' nistrieħ ftit u ngawdi daqsxejn lil ommi. Iżda indubbjament il-vokazzjoni tiegħi għad twassalni għal ħafna esperjenzi oħra ġodda. Nistennew u naraw." (Nota: Dan l-artiklu ġie ppubblikat fit-Torċa tal-14 ta' Novembru 2011) ċimiterju Oratorju pirjol Re Luwiġi IX Torċa
IL-JIEN U LIL HINN MINNI